Polisiemanne dood ná aanval in woonstelblok(Argieffoto: Miguel Roberts/AP) Twee polisiemanne is Dinsdagaand dood nadat hulle by ŉ woonstelblok in Soweto, Johannesburg, aangeval is. Die polisiebeamptes, albei van die Jabulani‑polisiestasie in die gebied, is glo in die omgewing van die Jabulani‑woonstelblok dood kort nadat hulle deur ŉ onbekende aantal verdagtes aangeval is. Richard Mamabolo, woordvoerder van die vakbond Popcru, sê een van die beamptes is dood op die toneel aangetref. “Die tweede beampte het kort daarna aan sy beserings beswyk toe hy behandeling by ŉ plaaslike hospitaal ontvang het.” Dit is nog nie duidelik waarom die aanval op die polisiebeamptes gedoen is nie. Die polisie ondersoek egter die saak verder. Popcru het intussen sy droefheid oor die voorval uitgespreek. “Dit kom voor asof die moord op polisiebeamptes aan die toeneem is en dit beïnvloed die veggees van die res van die land se wetstoepassers,” sê Mamabolo. Die vakbond het reeds in September sy kommer oor die hoë getal polisiemoorde uitgespreek, nadat 38 polisielede in net agt maande om die lewe gebring is. “Daar is ŉ dringende behoefte daaraan om beskermende en voorkomende strategieë op te stel sodat alle wetstoepassingsowerhede van misdadigers beskerm word,” sê Popcru nou. Dit is ook nie die eerste keer dat ŉ wetstoepassingsbeampte by die einste woonstelblok dood aangetref is nie. Soweto Urban het vroeër vanjaar berig dat ŉ Johannesburgse metropolisiebeampte twee maal in die rug geskiet is nadat hy by die woonstelblok gekaap is. Buiten die motor het die verdagtes ook die beampte se volledige uniform gebuit. Popcru het ŉ beroep op die publiek gedoen om met enige inligting na vore te kom wat met die jongste voorval verband hou.